Årets Elbil 2021 er Skoda Enyaq iV

Det er ikke den mest solgte elbil i Danmark. Langt fra. Men det er den mest populære. Skoda Enyaq iV løber med titlen som Årets Elbil 2021, kåret af iNPUTs læsere.

Knapt hver femte læser stemte på vinderen og placerede den dermed langt foran Volkswagen ID.4, der er årets markant mest solgte elbil herhjemme. Faktisk er der solgt tre gange så mange af ID.4 (2.400) som af Enyaq iV (800). En af årsagerne er, at Skoda simpelthen ikke kan følge med efterspørgslen.

– Vi er meget glade for prisen og vi mærker også en enorm interesse for Enyaq. Vi har haft meget høj efterspørgsel på Enyaq i 2021 og har også haft lidt svært ved at følge med. Dette bliver dog væsentlig bedre i 2022, hvor vi får markant mere produktion på Enyaq og hvor den også kommer i en Coupe version til sommer, siger Niels Pilgaard Hansen, der er Head of Marketing & PR for Škoda.

Det er også bemærkelsesværdigt, at de to sydkoreanske søstre Hyundai Ioniq 5 og Kia EV6 snupper henholdsvis anden- og tredjepladsen. Det er to biler, der udmærker sig ved lynhurtig opladning. Ioniq 5 fik hele 18,1 procent af stemmerne og lå længe og kæmpede mod Enyaq iV om førstepladsen.

Herunder resultatet af afstemningen. Bemærk at bilerne i top 5 har fået mere end 75 procent af stemmerne.

Årets Elbil 2021:

# | Model | Stemmeandel | Solgte (Jan-nov)
1 | Skoda Enyaq iV | 19,1% | 823
2 | Hyundai Ioniq 5 | 18,1% | 654
3 | Kia EV6 | 14,3% | 253
4 | Tesla Model Y | 13,4% | 752
5 | Volkswagen ID.4 | 10,7% | 2.473
6 | Polestar 2 | 6,5% | 566
7 | Audi Q4 e-tron | 6% | 1.154
8 | Ford Mustang Mach-E | 4,5% | 783
9 | Volvo C40 Recharge | 2,5% | –
10 | Aiways U5 | 1,7% | 228

Her fra redaktionen skal der lyde et stort tak for at I hjalp os med at kåre Årets Elbil. Vi ser frem til et 2022, hvor der forhåbentlig kommer væsentligt flere elektriske biler på vejene herhjemme.

Årets Elbil 2021 er Skoda Enyaq iV