Proppet sportsudgave af Skoda Enyaq iV

Allerede inden Skoda Enyaq iV er klar til at køre ud på den danske veje, har Skoda udvidet med to sportslige versioner, der ikke alene er proppet med ekstraudstyr, men også nyder godt af lynopladning på 100 eller 125 kW DC, hvilket er mindst dobbelt så hurtigt som indstigningsmodellen.

‘Sportline’-konfigurationen kan tilføjes til Enyaq iV 60 og topmodellen Enyaq iV 80 og omfatter blandt andet sportschassis med 15 millimeter sænkning foran og 10 millimeter bag, samt 20-tommer antracitfarvede Vega-alufælge.

I kabinen kan man sætte sig i Design Selection Sportline-interiøret, hvor sportstolene foran og bagsædet er beklædt med Suedia-mikrofiber, og hvor instrumentbordet er beklædt med kunstlæder med kontrastfarvede syninger, ligesom panelerne har kulfiber-look. For at understrege det sportslige element har Sportline selvfølgelig også alupedaler.

| Skoda Enyaq iV Sportline 60 | Skoda Enyaq iV Sportline 80
Batteripakke | 58 kWh (netto) | 77 kWh (netto)
Rækkevidde (WLTP) | 408 kilometer | 523 kilometer
Opladning | 11 kW AC / 100 kW DC | 11 kW AC / 125 kW DC
Motor | 132 kW (179 hk) | 150 kW (204 hk)
Pris | Fra 369.995 kr. | Fra 419.995 kr.

Enyaq iV Sportline 60 har blandt andet varmepumpe, Climatronic-klimaanlæg med tre zoner, sædevarme foran, multifunktionslæderrat, 13-tommer infotainmentskærm, navigation, anhængerforberedelse, el-indfældbare sidespejle med varme, paraply i fordøren og parkeringssensorer bag.

Vælger man Enyaq iV Sportline 80 får man ydermere varme i multifunktionslæderrattet, paler til styring af regenering, bakkamera, Drive Mode Selection samt parkeringssensorer både for og bag.

Senere på året kommer endnu en sportsmodel, nemlig Skoda Enyaq iV Sportline 80x med firehjulstræk.

Til sammenligning koster indstigningsmodellen, Skoda Enyaq iV 50, 298.995 kroner. Den har en rækkevidde på 361 kilometer (WLTP) men kan kun lades med 7,5 kW AC og 50 kW DC. Du kan se de øvrige modeller og priser her. Her er et par billeder mere af Sportline-udgaven (klik for større):

Proppet sportsudgave af Skoda Enyaq iV